**PREDLOG ORGANIZACIJSKE IN DELNO VSEBINSKE PRENOVE LIKOVNE UMETNOSTI – LIKOVNE VZGOJE**

Oblikovani predlog je oblikovan z namenom, da bodo učenci deležni kvalitetnejšega in bolj ustvarjalnega pouka in ne pridobivanju ur za predmetne učitelje likovne umetnosti.

Moja opažanja in izkušnje, ki sem jih pridobila tudi v sodelovanju z razrednimi učiteljicami/ji, so me vodila, da sem oblikovala ta predlog.

Z vsem spoštovanjem do učiteljic/jev razrednega pouka. V času študija in pri izvajanju pouka so pridobivali in še pridobivajo znanja, s katerimi obvladujejo didaktike in vsebine vsaj šestih učnih predmetov, a vendar je njihov študijski program nudil premalo vsebin iz likovne teorije in likovne didaktike. Tudi v danes obstoječem »bolonjskem programu« je tako, saj pričnejo spoznavati vsebine likovne didaktike in likovne teorije šele v tretjem letniku in v zelo omejenem številu ur.

Zavedam se, da je spekter njihovega znanja zelo širok in da se vsaka učitelj/ica lažje posveča tistim učnim vsebinam – predmetom, pri katerih se počuti bolj suveren/na in so jim osebnostno bližje.

Zato menim, da je lahko predmetna učitelj/ica likovne umetnosti učitelju/ici razrednega pouka v dobro podporo pri izvajanju pouka likovne umetnosti, saj si je v času študija in pri izvajanju pouka pridobil/a poglobljena znanja o likovni teoriji, o materialih in njihovi uporabi, o likovnih tehnikah in o likovni didaktiki.

Čeprav ni nujno, da je področje likovne umetnosti učitelju/ici razrednega pouka osebno prioritete, vem, da bi jim lahko ponudili seminarje, na katerih bi poglabljali znanja iz likovne teorije, likovne didaktike in likovne umetnosti. A upam si trditi, da je to težko izvedljivo, ker je po podatkih zbranih v šolskem letu 2018/19, 455 matičnih osnovnih šol in 319 podružničnih osnovnih šol, če predvidevamo, da ima vsaka od njih vsaj en oddelek na razredni stopnji, to pomeni vsaj pet učiteljic/jev; dobimo torej 3870 učiteljic/jev. To število je tako veliko, da se takoj pojavijo tako organizacijske, časovne in finančne omejitve.

Obstoječi učni načrt likovne umetnosti, ki je dobro pripravljen, za prvo, predvsem pa drugo triado zahteva od učiteljice ali učitelja razrednega pouka, da poučuje osnovne pojme iz likovne teorije. Opažam, da imajo učiteljice ali učitelji razrednega pouka (s tudi do 25.letnimi izkušnjami v poučevanju) težave pri oblikovanju likovnih nalog, ki izhajajo iz osnovnih likovnih pojmov, kot so likovne prvine, kompozicija, barvni kontrasti, …, ki izhajajo iz likovne teorije. Zato se mi poraja dvom, ali je obstoječi učni načrt za likovno umetnost, ki je sicer zelo dober, za učiteljico razrednega predmeta obvladljiv.

Predloga ne predstavljam z namenom, da bi posegla v suverenost učitelja/ice razrednega pouka, vendar, da bi se s pomočjo predloga učitelj/ica počutili bolj suvereno.

Predlagam, da se učni načrt v prvi triadi vsebinsko osredotoči na spoznavanje in preizkušanje likovnih materialov, orodij in tehnik. Organizacijsko bi v prvi triadi predmetna učitelj/ica likovne umetnosti kot asistent sodeloval pri izvajanju pouka likovne umetnosti z učitelj/ico razrednega pouka. Podobno danes že počnejo laboranti pri naravoslovnih predmetih v tretji triadi. Tako bi učitelj/ica razrednega pouka obdržal število ur likovne umetnosti in še pridobil pomoč pri izvajanju pouka. Predmetna učitelj/ica likovne umetnosti pa bi dobil/a delež ur. V prvem razredu že poučuje ob učitelju/ici razrednega pouka vzgojitelj/ica, zato verjetno ne bo mogoče, da bi predmetni učitelj/ica likovne umetnosti sodeloval kot asistent, medtem ko bi bilo v drugem in tretjem razredu to mogoče.

V drugi triadi je učni načrt, kot sem že omenila dober, zato predlagam, da se predmetna učitelj/ica likovne umetnosti organizacijsko vključuje pri izvajanju zahtevnejših likovnih nalog, ki vsebujejo osnovne pojme likovne teorije v četrtem in petem razredu. Delež ur se določi glede na učni načrt (obstoječi ali prenovljen) ali pa sodeluje kot asistent. V šestem razredu že poučuje predmetna učiteljica ali učitelj likovne umetnosti. Izkušnje kažejo, da je število ur namenjenih izvajanju pouka likovne umetnosti (ena šolska ura – 45minut na teden, 35 šolskih ur letno) absolutno premajhno. Za osnovno, umirjeno, ustvarjalno in kvalitetno izvajanje pouka sta potrebni dve šolski uri na teden, 70 ur letno. Kompromis bi bil lahko tudi delo v dveh skupinah, torej za učitelja/ico dve šolski uri na teden za učence pa ena šolska ura v manjši skupini.

Za tretjo triado, 7. do 9. razred, predlagam za osnovno, umirjeno, ustvarjalno in kvalitetno izvajanje pouka dve šolski uri na teden , sedemdeset ur letno. Kompromis bi bil lahko tudi delo v dveh skupinah, torej za učitelja/ico dve šolski uri na teden za učence pa ena šolska ura v manjši skupini. Pouk likovne umetnosti izvaja predmetna učitelj/ica likovne umetnosti.

Trenutna ureditev izvajanje pouka v dveh skupinah pri pouku likovne umetnosti, ko se pouk izvaja v dveh skupinah v deležu 30 % letnih ur za zahtevnejše likovne naloge s področja grafike, kiparstva in arhitekture, le če je v oddelku 21 ali več učencev a to je s stališča kratenja človekovih pravic absolutno sporno, saj učenci niso deležni enake kvalitete pouka. Namreč v manjših skupinah je izvajanje pouka bolj kvalitetno, ker lahko učitelj več časa nameni učencu za razlago in individualni pristop kot v večjih skupinah.

Naj še enkrat poudarim, oblikovani predlog podajam z namenom, da bodo učenci deležni kvalitetnejšega in bolj ustvarjalnega pouka in ne le pridobivanju ur za predmetne učitelje likovne umetnosti. Trdim, da je sodelovanje predmetnega učitelja/ice likovne umetnosti kot asistent z učitelji/cami razrednega pouka pri izvajanju pouka likovne umetnosti izvedljivo, ker ga prostovoljni uspešno izvajam že vrsto let.

ALTERNATIVA:

Pouk likovne umetnosti od 6. do 9. razreda izvaja predmetna učiteljica ali učitelj likovne umetnosti.

Pouk je organiziran tako, da eno šolsko uro- 45 minut na teden je namenjeno likovni teoriji in spoznavanju likovnih tehnik in materialov v dopoldanskem času, v popoldanskem času (13.30 do 15. 30) je namenjeno ustvarjalnem delu v likovnem ateljeju – delavnici v tedenskem razporedu glede na urnik učencev.

Za alternativni predlog verjetno še nismo dovolj zrela družba.